ԾՐԱԳԻՐ

**ՀԱՅԱՍՏԱՆԻ ՀԱՆՐԱՊԵՏՈՒԹՅՈՒՆՈՒՄ ՆՈՐ ՄԻՋՈՒԿԱՅԻՆ ԷՆԵՐԳԱԲԼՈԿԻ ԿԱՌՈՒՑՄԱՆ**

1. **Ծրագրի նպատակը**

Համաձայն ՀՀ նախագահի 2013թ. հոկտեմբերի 23-ի թիվ 182-ՆԿ կարգադրությամբ հասատատված Հայաստանի Հանրապետության էներգետիկ անվտանգության ապահովման հայեցակարգի 8.4 բաժնի «Ատոմային էներգետիկայի զարգացումը» և ՀՀ կառավարության 2014թ. հուլիսի 31-ի թիվ 836-Ն որոշմամբ հաստատված Հայաստանի Հանրապետության էներգետիկ անվտանգության ապահովման հայեցակարգի դրույթների իրականացումն ապահովող 2014-2020 թվականների միջոցառումների ծրագիր-ժամանակացույցի ՀՀ էներգետիկ անվտանգության ներկայիս մակարդակն ապահովելու համար անհրաժեշտ է ՀՀ-ում կառուցել նոր միջուկային էներգաբլոկ: Սույն Ծրագրի նպատակն է համակարգել ՀՀ-ում նոր միջուկային էներգաբլոկի կառուցման աշխատանքները:

1. **Ծրագրի Խնդիրը**

1) ՀՀ-ում նոր միջուկային էներգաբլոկի կառուցումը ինքնին բարդ գործընթաց է, որին ներգրավված են գրեթե բոլոր ՀՀ գերատեսչությունները, միջազգային կազմակերպությունները և օտարերկրյա ներդրողները: Սույն ծրագրի աղյուսակաում բերված են ՀՀ-ում նոր միջուկային էներգաբլոկի կառուցման հիմնական փուլերը, դրանց իրականացման համար անհրաժեշտ ժամանակահատվածները և պատասխանատու կատարողները:

2) Ծրագիրը պատշաճ մակարդակով և սահմանված ժամանակում իրականացնելու համար անհրաժեշտ է ՀՀ պետական կառավարման և տեղական ինքնակառավարման մարմինների ու ներդրողների սերտ համագործակցություն:

3) Ծրագրի իրականացմանը ներգրավված են.

ա.ՀՀ էներգետիկայի և բնական պաշարների նախարարություն

բ. ՀՀ էկոնոմիկայի նախարարություն

գ.ՀՀ ֆինանսների նախարարություն

դ.ՀՀ բնապահպանական նախարարություն

ե.ՀՀ քաղաքաշինության նախարարություն

զ. ՀՀ տարածքային կառավարման և արտակարգ իրավիճակների նախարարություն

է.ՀՀ արտաքին գործերի նախարարություն

ը.ՀՀ ԿԱ ազգային անվտանգության ծառայություն

թ.ՀՀ ԿԱ միջուկային անվտանգության կարգավորման պետական կոմիտե

ժ.ՀՀ Հանրային ծառայությունները կարգավորող հանձնաժողով

4)Ծրագրի խնդիրն է կանոնակարգել/կարգավորել ՀՀ-ում նոր միջուկային էներգաբլոկի կառուցման գործընթացում ներգրավված գերատեսչությունների, կազմակերպությունների և ներդրողների համատեղ աշխատանքը:

1. **Իրականացված աշխատանքներ**

### *1) Նորմատիվ իրավական փաստաթղթեր՝*

ա. 1999թ-ի փետրվարի 1-ին ընդունվել է «Խաղաղ նպատակներով ատոմային էներգիայի անվտանգ օգտագործման մասին» ՀՀ օրենքը:

բ. 2001 թ-ին ընդունվել է «Լիցենզավորման մասին» ՀՀ օրենքը

գ.2009թ-ի դեկտեմբերի 3-ին ՀՀ կառավարության «ՀՀ-ում նոր ատոմային էներգաբլոկի (էներգաբլոկների) կառուցման նպատակով փակ բաժնետիրական ընկերություն ստեղծելու մասին» N 1458-Ն որոշումը,

դ. 2010 թ-ի մարտի 25 - ին ՀՀ կառավարության «ՀՀ-ում նոր միջուկային էներգաբլոկի (էներգաբլոկների) շինարարության ծրագրերի իրականացման նպատակով կառավարման ծառայությունների պետական գնում» ծրագիրը հաստատելու մասին» N 308-Ն որոշում: Համաձայն հաստատված ծրագրի «Ուորլիպարսոնս» ընկերությանը վերապահվում են Հայաստանում նոր միջուկային էներգաբլոկի (էներգաբլոկների) կառուցման կառավարող ընկերության լիազորությունները:

ե. 2010 թ-ի մայիսի 20-ի ՀՀ կառավարության «Հասարակությանը և բնապահպանական կազմակերպություններին նոր միջուկային էներգաբլոկ(ներ)ի կառուցման ծրագրի իրականացման աշխատանքների ընթացքի վերաբերյալ տեղեկատվության տրամադրման կարգը հաստատելու մասին» N 604-Ն որոշումը,

զ. 2012թ-ի նոյեմբերի 8-ի ՀՀկառավարության «Միջուկային նոր էներգաբլոկի (էներգաբլոկների) նախագծային անվտանգության պահանջները հաստատելու մասին» N 1411-Ն որոշում,

է. 2012թ-ի դեկտեմբերի 31-ի ՀՀ կառավարության «Միջուկային նոր էներգաբլոկի հրապարակի սեյսմիկ վտանգի գնահատման մեթոդը հաստատելու մասին» N 1546-Ն որոշում,

ը. 2013 թ-ի հուլիսի 4-ի ՀՀ կառավարության «Միջուկային նոր էներգաբլոկի (էներգաբլոկների) հրապարակի անվտանգության պահանջները հաստատելու մասին» N 708-Ն որոշումը:

### *2) Տեխնիկա-տնտեսական և հետազոտական բնույթի աշխատանքներ՝*

ա. «Ուորլիպարսոնս» ընկերության կողմից մշակվել է ՀՀ-ում նոր միջուկային էներգաբլոկի կառուցման «Տեխնիկատնտեսական հիմնավորում» փաստաթուղթը, որը 2010 թվականին ներկայացվել է ՀՀ վարչապետին:

բ. ԱՄՆ ՄԶԳ աջակցությամբ մշակվել է «Հայաստանում նոր միջուկային էներգաբլոկի կառուցման ազդեցությունը շրջակա միջավայրի վրա» հաշվետվությունը: Համաձայն միջազգային կոնվենցիաների դրույթների և ներքին օրենսդրությանը՝ 2011թ. ք. Արմավիրում և ք. Գյումրիում անցկացվել են «Հայաստանում նոր միջուկային էներգաբլոկի կառուցման ազդեցությունը շրջակա միջավայրի վրա» հաշվետվության հասարակական լսումներ: Լսումների ժամանակ արված դիտողությունների և առաջարկությունների հիման վրա լրամշակվել է վերոնշյալ հաշվետվությունը և ներկայացվել ՀՀ բնապահպանության նախարարություն, վերջինիս կողմից ստացվել է նախնական դրական գնահատական, վերջնական գնահատականը կստացվի աշխատանքային նախագիծը ներկայացնելուց հետո: Համաձայն ՄԱԿ-ի 1991 թվականի փետրվարի 25-ի «Անդրսահմանային ենթատեքստում շրջակա միջավայրի վրա ազդեցության գնահատման մասին» կոնվենցիայի (Էսպո կոնվենցիա) դրույթների՝ ՀՀ-ն պարտավորություն է ստանձնել ՀՀ-ում իրականացվող խոշոր ծրագրերի մասին ազդարարել և անցկացնել հասարակական լսումներ՝ ներգրավելով ՀՀ-ին հարևան երկրների (Կոնվենցիայի անդամ) համապատասխան գերատեսչությունների և ՀԿ-ների ներկայացուցիչներին: Տարածաշրջանում ԷՍՊՕՕ կոնվենցիան վավերացրել են միայն Հայաստանի Հանրապետությունը (վավերացվել է՝ 21 փետրվարի 1997թ.) և Ադրբեջանի Հանրապետությունը (վավերացվել է՝ 25 մարտի 1999): Էսպո կոնվենցիայի համաձայն Հայաստանի Հանրապետությունը պարտավոր է ծանուցել կոնվենցիայի անդամ հանդիսացող հարևան պետություններին նոր միջուկային էներգաբլոկի կառուցման վերաբերյալ:

գ. Աշխարհում լայն ճանաչում ունեցող փորձագետների և «Նորատոմ» ընկերության մասնագետների հետ համատեղ մշակվել է «ՀԱԷԿ-ի նոր միջուկային էներգաբլոկի շինարարական հարթակի սեյսմիկ և հրաբխային վտանգի գնահատում» հաշվետվությունը: Այն ներկայացվել է ԱԷՄԳ-ի կողմից առաջարկված անկախ փորձագետներին: Փորձագետների առաջարկություններն ու դիտողությունները հաշվի են առվել վերջնական հաշվետվությունում, որն էլ ուղարկվել է ԱԷՄԳ: Կատարված աշխատանքն ԱԷՄԳ-ի կողմից արժանացել դրական գնահատականի:

դ. 2011թ. մշակվել է «Ֆուկուսիմա» ԱԷԿ-ում տեղի ունեցած վթարի հետևանքների վերացման փորձի կիրառման իրականացման հնարավորությունը ՀՀ-ում կառուցվող նոր միջուկային էներգաբլոկում» փաստաթուղթը: Վերջինս 2011թ. մայիսի 11-ին ներկայացվել է շահագրգիռ գերատեսչություններին:

ե. 2011 թ. «Ֆուկուսիմա» ԱԷԿ-ում տեղի ունեցած վթարից հետո Հայկական ԱԷԿ-ի կողմից մշակվել է վթարների դիմակայման ինքնագնահատում հաշվետվությունը, որը 2013 թ-ին ներկայացվել է ՀՀ ԿԱ միջուկային անվտանգության կարգավորման պետական կոմիտե:

զ. 2013թ. ՀՀ ԿԱ միջուկային անվտանգության կարգավորման պետական կոմիտեի կողմից մշակվել է սթրեսս-տեստի հաշվետվությունը և 2015թ-ի օգոստոս ամսին ներկայացվել է ԵՄ:

է. Ծրագրային փաթեթի օգնությամբ կատարված հաշվարկների արդյունքների հիման վրա մշակվել է ՀՀ էներգահամակարգի նվազագույն ծախսերով մինչև 2036թ. զարգացման ծրագիրը, որը ներկայացվել է բոլոր շահագրգիռ գերատեսչություններին և ընկերություններին:

* Համաձայն ՀՀ օրենսդրության պահանջներին անցկացվել են հասարակական լսումներ, մշակվել է «ՀՀ էներգահամակարգի նվազագույն ծախսերով մինչև 2036թ. զարգացման ծրագրի Ռազմավարական Էկոլոգիական Գնահատում» փաստաթուղթը: Ներկայումս Ծրագիրը ներկայացվել է ՀՀ կառավարություն քննարկման: Ծրագրային փաթեթում որպես այլընտրանքային սցենարներ, դիտարկվել են նաև էներգետիկական ռեակտորների միջազգային շուկայում ի հայտ եկած միջին և փոքր (մոդուլյար) հզորության նոր էներգաբլոկների կառուցման հնարավորությունը:
* ՀՀ էներգահամակարգի նվազագույն ծախսերով մինչև 2036թ. զարգացման ծրագրի արդյունքները հաստատում են, որ ՀՀ էներգետիկ անկախության և անվտանգության ներկայիս մակարդակն ապահովելու համար անհրաժեշտ է Հայաստանում պահպանել և զարգացնել ատոմային էներգետիկան:
* Միջազգային շուկայում փոքր և միջին հզորության էներգետիկական ռեակտորների սպասվող առաջարկները, ՀՀ էներգահամակարգի կայունության և հուսալիության կարևորությունը, ինչպես նաև ՀՀ էներգահամակարգի ռեժիմային գործոններով պայմանավորված նպատակահարմար է ՀՀ-ում կառուցել մինչև 600 ՄՎտ հզորության նոր միջուկային էներգաբլոկ**:**

ը. Արդեն իսկ մեկնարկել են Հայկական ԱԷԿ-ի երկրորդ էներգաբլոկի շահագործման ժամկետի երկարաձգման աշխատանքները: ՀՀ կառավարության որոշմամբ հավանության արժանացած Հայկական ԱԷԿ-ի երկրորդ էներգաբլոկի շահագործման ժամկետի երկարաձգման Ծրագրի համաձայն՝ Հայկական ԱԷԿ-ի երկրորդ էներգաբլոկի շահագործման ժամկետը կերկարաձգվի 10 տարի ժամանակով: Հաշվի առնելով վերջինս և այն, որ նոր միջուկային էներգաբլոկի կառուցման համար անհրաժեշտ է մոտ 9 տարի (ներառյալ նախագծման փուլը), ունենք սահմանափակ ժամանակ նոր միջուկային էներգաբլոկի կառուցման աշխատանքները սկսելու համար՝ ներառյալ հզորության և տեխնոլոգիայի ընտրության, ծրագրում ներդրողների ներգրավման, կոնցեպտուալ նախագծի ընտրության համար:

1. **Ծրագրի իրականացման փուլերը**

1) Հիմք ընդունելով միջուկային էներգաբլոկների կառուցման ԱԷՄԳ-ի կողմից 2005 թվականին մշակված «ՀՀ-ում ատոմային էներգետիկայի զարգացման տեխնիկա-տնտեսական հիմնավորում» փաստաթուղթը, 2010 թվականին ԱԷՄԳ-ի կողմից մշակված «Ատոմային էներգիայի բնագավառում ազգային ենթակառուցվածքների զարգացման հիմական փուլեր» փաստաթուղթը (IAEA Nuclear Energy Series No. NG-G-3.1 (Rev. 1)), ՀՀ-ում գործող նորմատիվ իրավական փաստաթղթերը, ինչպես նաև ՌԴ ատոմային էներգիայի «Ռոսատոմ» պետական կորպորացիայի կողմից մշակված «ՀՀ-ում նոր միջուկային էներգաբլոկի կառուցման պլան ժամանակացույց» փաստաթուղթը՝ ՀՀ-ում նոր միջուկային էներգաբլոկի կառուցման համար անհրաժեշտ է իրականացնել հետևյալ հիմնական փուլերը.

|  |  |
| --- | --- |
| ա. | Նոր միջուկային էներգաբլոկի (տեխնոլոգիայի և հզորության) ընտրություն |
| բ. | Ներդրողների ներգրավում (անհրաժեշտության դեպքում ներդրողների միջազգային կոնֆերանսի անցկացում) |
| գ. | Ծրագրի կառավարման մոդելի ընտրություն |
| դ. | Նոր միջուկային էներգաբլոկի կոնցեպտուալ նածագծի մշակում և հաստատում |
| ե. | Տեխնիկատնտեսական հիմնավորման մշակում |
| զ. | ՀՀ ներդրումային մասի որոշման համար միջազգային գնահատող կազմակերպության ընտրություն (Հայաստանի Հանրապետությունը մասնակցում է ծրագրին առկա ենթակառուցվածքով, նոր միջուկային էներգաբլոկի հարթակի համարժեք գնով, ՀՀ ԱԺ-ի կողմից վավերացրած միջազգային կոնվենցիաների դրույթներից բխող պատասխանատվությամբ), |
| է. | Ներդրողների հետ կնքվող պայմանագրերի մշակում, ՀՀ կառավարության կողմից հաստատում, ստորագրում |
| ը. | ՀՀ-ում նոր միջուկային էներգաբլոկի կառուցման ծրագիրն իրականացնող բաժնետիրական ընկերության հիմնադրում (ընկերության կանոնադրության հաստատում) |
| թ. | ՀՀ կառավարության և ՀՀ հանրային ծառայությունները կարգավորող հանձնաժողովի կողմից էլեկտրաէներգիայի սակագնային համաձայնագրի մշակման և հաստատման, ինչպես նաև Ներդրողի (հիմնադրած կազմակերպության) հետ էլեկտրաէներգիայի առուվաճառքի պայմանագրի կնքման ապահովում: |
| ժ. | Հրապարակի ընտրության ավարտ   * Երկրաբանական և հիդրոլոգիական հետազոտություններ * Շրջակա միջավայրի վրա ազդեցության գնահատական հաշվետվության մշակում և բոլոր ընթացակարգերի անցկացում (ներառյալ ՀՀ-ի կողմից ստանձնած միջազգային պարտավորությունների), |
| ժա. | Գլխավոր կապալառուի ընտրություն |
| ժբ. | Նախագծում   * տեխնիկական/բանվորական * նախագծի փորձաքննություն (2-3 տարի) * անվտանգության նախնական վերլուծության հաշվետվության ներկայացում ՀՀ ԿԱ ՄԱԿ ՊԿ` լիցենզավորումից առաջ |
| ժգ. | Կառուցման աշխատանքների մեկնարկ |
| ժդ. | Հարթակի նախապատրաստման աշխատանքների մեկնարկ |
| ժե. | Պատրաստման համար երկար ժամանակ պահանջվող սարքավորումների պատվիրում |
| ժզ. | ՀՀ-ում նոր միջուկային էներգաբլոկի շինարարական աշխատանքների մեկնարկ (առաջին բետոն) |
| ժէ. | Սարքավորումների մատակարարում և մոնտաժ |
| ժը. | Մեկնարկա-կարգաբերման աշխատանքների իրականացում |
| ժթ. | Փորձարկումների իրականացում |
| ի. | Նոր միջուկային էներգաբլոկի շահագործման հանձնում |
| իա. | Շահագործում |

*2)* Նոր միջուկային էներգաբլոկի հրապարակի ընտրությունը, նախագծումը, կառուցումը և շահագործումը պետք է իրականացվեն լիցենզիաների առկայության դեպքում, համաձայն ՀՀ օրենսդրության :

*3) Պատվիրատուի և գլխավոր կապալառուի հիմնական գործառույթներն են՝*

|  |
| --- |
| **ա. Պատվիրատուի կողմից** |
| * Մինչնախապատրաստական աշխատանքներ՝ այս փուլն իրականացվում է մինչև տեխնիկատնտեսական հիմնավորման մշակումը, կատարվում են համալիր աշխատանքներ Ծրագրի իրականացմանը մասնակցող գերատեսչություններին և կազմակերպություններին նախապատրաստելու ուղղությամբ: |
| * Նախապատրաստական աշխատանքներ՝ ծրագրի իրականացման համար անհրաժեշտ ենթակառուցվածքի նախապատրաստում: |
| * Մարդկային ռեսուրսների մոբիլիզացում՝ իրականացվում է կադրերի հավաքագրում, ուսուցում և նախապատրաստում, ինչպես նաև կադրերի պատրաստման համակարգի արդիականացում և զարգացում: |
| * Սարքավորումների, շինությունների և սենքերի փուլային ընդունման պատվիրատուի պատրաստականության ապահովում և պատասխանատվության աստիճանաբար փոխանցում՝ այս փուլի ընթացքում իրականացվում է Պատվիրատուին պատասխանատվության փոխանցման նախապատրաստում և աստիճանական իրականացում, մինչև սարքավորումների, շինությունների և սենքերի գործնական փորձարկման իրականացում |
| **բ. Գլխավոր կապալառուի կողմից** |
| * Պայմանագրով նախատեսված աշխատանքների իրականացում: |

1. **Ծրագրի իրականացման ազդեցությունը ՀՀ տնտեսության վրա**

ՀՀ-ում նոր միջուկային էներգաբլոկի կառուցման Ծրագրի իրականացումը ՀՀ-ի տնտեսության վրա կունենա հետևյալ դրական ազդեցությունները.

1. ՀՀ-ն ծրագրին մասնակցության հնարավորություն ունի առնվազն հետևյալ գործարույթներում՝

* շինարարական նյութերի մատակարարում (ցեմենտ, ամրաններ, ավազ, շինարարական քարեր ինչպես նաև մոնտաժային կառուցվածքներ և խողովակաշարեր),
* ջերմամեկուսիչների մատակարարում,
* քիմիական նյութերի մատակարարում,
* շինարարության իրականացում,
* ենթակառուցվածքների զարգացում,
* ճանապարհների կառուցում և բարելավում
* ինժեներական ու մասնագիտական ծառայությունների իրականացում:

1. Կստեղծվեն և կվերանորոգվեն հետևյալ ենթակառուցվածքները.

* կվերանորոգվեն և կամրապնդվեն ավտոտրանս­պոր­տային և երկաթուղային ճանապարհները, որոնցով կփոխադրվեն ներմուծվող սարքավորում­ները,
* Մեծամոր և Արմավիր քաղաքների համար կկառուցվի կեղտաջրերի մաքրման նոր ժամանակակից կայան,
* կկանաչապատվեն Մեծամոր քաղաքի և ԱԷԿ-ի շրջակա տարածքները,
* ներդրումներ կիրականացվեն լաբորատոր ուսումնական բազայի արդիականացման, ՀՀ ԲՈՒՀ-երում պրոֆեսորա-դասախոսական կադրերի և համապատասխան մասնագետ­ների պատրաստ­ման և վերապատրաստման համար,
* նոր բնակելի տարածքների կառուցում` (Մեծամոր քաղաքում) շինարարությունում ներգրավված աշխատողների համար:

1. Նոր միջուկային էներգաբլոկի կառուցման շինա­րա­րության ընթացքում, ընդհանուր առմամբ (ներառյալ նախագծման փուլը)՝ մոտ 9 տարի, մեծ թվով արտասահմանյան փորձագետներ և մասնագետներ կբնակվեն Արմավիրի մարզում, որը զգալիորեն կբարձրացնի Արմավիրի մարզի տնտեսական ակտիվությունը՝ բարձրաց­նելով սպառողական պահանջարկի մակարդակը:
2. Ակտիվ շինարարության ընթացքի ժամանակ, որը կտևի մոտ 7 տարի (նախագծման փուլից հետո), աշխատանքների մեջ ներգրավված են լինելու շուրջ 6 հազար տեղական և հրավիրված աշխատակիցներ:
3. **Ծրագրի իրականացման ֆինանսական աղբյուրները**

Ծրագրի իրականացման բացարձակ արժեքը կախված է նոր միջուկային էներգաբլոկի տեսակից և հզորությունից, ինչպես նաև ներդրումային պայմանագրերի առանձնահատկություններից:

Ծրագրի ֆինանսավորման համար Պետական Երաշխիքով վարկային միջոցների ներգրավումը իրատեսական չէ, ուստի նախատեսվում է օգտագործել առանց պետական երաշխիքի տրամադրման արտասահմանյան ուղակի ներդրումներ, որոնց վերադարձը կապահովվի ներդրողների հետ կնքվող համապատասխան պայմանագրով:

ՀՀ-ն Ծրագրին կարող է մասնակցել նոր միջուկային էներգաբլոկի հարթակի և առկա ենթակառուցվածքի առժեքին համապատասխան մասնաբաժնով և Միջուկային վնասի համար քաղաքացիական պատասխանատվության մասին Վիեննայի կոնվենցիայի դրույթներով ստանձնած պատասխանատվությամբ:

**7 . ՀՀ-ում նոր միջուկային էներգաբլոկի կառուցման պլան-ժամանակացույցը**

ՀՀ –ում նոր միջուկային էներգաբլոկի պլան-ժամանակացույցը բերված է Հավելված 2-ում:

1. Պլան-ժամանակացույցը իր մեջ ներառում է ամբողջական պատկերացում ծրագրի ընթացքի վերաբերյալ (ըստ տարիների), որտեղ դիտարկված է այն մոդելը, երբ ՀՀ կառավարությունը ընտրում է Խորհրդատվական ընկերությունը և աշխատանքները իրականացվում են նման հերթականությամբ, սակայն չի բացառվում Ներդրողի ցանկությամբ ծրագրի կառավարման այլ մոդելի առաջարկումը: